Коми Республикаын заводитiсны лöсьöдны онлайн-разговорник 11 финн-йöгра кыв вылын.

Закажитысьнас петкöдчис регионса Национальнöй политика министерство. Проектсö збыльмöдöны Инфоцентр ([www.finugor.ru](http://www.finugor.ru)), Финн-йöгра электроннöй библиотека ([www.fulib.ru](http://www.fulib.ru)) подув вылын да финн-йöгра войтырöс уджтасъясöн могмöдысьяс отсöгöн ([www.marlamuter.ru](http://www.marlamuter.ru)).

Разговорник лöсьöдысьяслы колö чукöртны финн-йöгра войтырлысь коми, венгерскöй, карельскöй, манси, коми-перым, марийскöй, мокша, эрзя, удмурт, финн, хант кывъяс, а сiдзжö роч на английскöй кывъяс, кутшöмъяс медтшöкыда паныдасьлöны быдлунъя олöмын.

Кыдзи пасйис Коми Республикалöн национальнöй политикаса министр Валерий Коробов, министерство уджалö сы вылын, медым пыртны коми кыв сöвмöдöмö выль юöр технологияяс, öд электроннöя юöртан средствояс отсöгöн позьö öдйö йöзöдны коми кыв вылын юöр. Бура збыльмöдöм проектъясысь В.Коробов пасйис Коми Республикаса официальнöй Öтуввез-порталлысь коми кывъя юкöн ([www.rkomi.ru](http://www.rkomi.ru)), мый министерство отсöгöн юöръяссö вуджöдöма коми кыв вылö, ошкис велöдчысьяслы тöдöмлун сетан компьютернöй ворсöмъяс, на лыдын уналы сьöлöм вылö воöм «Ош Микул да кöлдунлöн дневник» ворсöм-квест. Сiдзжö министерстволöн заказ серти Коми государственнöй педагогика институт лöсьöдiс роч да коми кывъяс вылын «Коми войтырлöн традиционнöй вöчöмторъяслысь этноглобус» электроннöй альманах.

Финн-йöгра разговорникöн позьö вöдитчыны Öтуввезын да позьö вуджöдны сiйöс стационарнöй компьютеръясö став окотитысьлы, сiдзжö сыöн позяс вöдитчыны мобильнöй телефон отсöгöн. Таысь öтдор, онлайн-разговорниксö йöзöдасны свободнöй лицензия серти, мый сетö позянлун вöдитчыны сыöн да ас кежысь сöвмöдны сiйöс став окотитысьлы. Проект серти сiдзжö артыштöма лöсьöдны уджтас платформа, кöнi позяс вуджöдны быдса кывтэчасъяс, кыдзи, шуам, «Бур лун!» либö «Дона-ö?» став пыртöм кыв вылын.